**Ministru kabineta noteikumu projekta “Noteikumi par sociālo pakalpojumu un sociālās palīdzības saņemšanu” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu “Noteikumi par sociālo pakalpojumu un sociālās palīdzības saņemšanu” projekts (turpmāk – projekts) izstrādāts pamatojoties uz Ministru kabineta (turpmāk – MK) 2017.gada 28.novembra sēdes protokola Nr. 59 14.§ doto uzdevumu (uzdevums Nr. 2017\_UZD\_3164), MK 2019.gada 8.janvāra sēdes protokola Nr. 1 10.§ un saskaņā Sociālo pakalpojumu un sociālās palīdzības likuma 3. panta otrās daļas, 9.¹ panta otrās daļas un 20. panta ceturtās daļas deleģējumu.  Sagatavotais projekts pēc būtības nemaina esošo sociālo pakalpojumu un sociālās palīdzības kārtību - Ministru kabineta 2008.gada 21.aprīļa noteikumos Nr.288 "Sociālo pakalpojumu un sociālās palīdzības saņemšanas kārtība" (turpmāk - MK noteikumi Nr.288) noteikto, taču samazina administratīvo slogu, atsakoties no izvērtējuma kartes (protokola) veidošanas, kā arī samazinot dokumentācijas paketes apjomu grupu mājas (dzīvokļa) pakalpojuma saņemšanā, un atsevišķu sabiedrībā balstītu sociālo pakalpojumu saņemšanā personām ar garīga rakstura traucējumiem (samazinot pakalpojumu skaitu, kuru saņemšanai nepieciešams psihiatra atzinums).  Noteikumi stāsies spēkā vispārējā kārtībā pēc to pieņemšanas MK. |

|  |  |  |
| --- | --- | --- |
| **I Tiesību akta projekta izstrādes nepieciešamība** | | |
| 1. | Pamatojums | Projekts izstrādāts, pamatojoties uz MK 2017.gada 28.novembra sēdes protokola Nr. 59 14.§ doto uzdevumu (uzdevums Nr. 2017\_UZD\_3164), MK 2019.gada 8.janvāra sēdes protokola Nr. 1 10.§ un saskaņā Sociālo pakalpojumu un sociālās palīdzības likuma (turpmāk – Likums) 3. panta otrās daļas, 9.¹ panta otrās daļas un 20. panta ceturtās daļas deleģējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2017.gada 28.novembra sēdē, pieņemot grozījumus MK noteikumos Nr.288, pamatojoties uz Tieslietu ministrijas iebildumiem, Labklājības ministrijai (turpmāk – LM) tika uzdots izstrādāt vienotu regulējumu sociālo pakalpojumu un sociālās palīdzības saņemšanai, sagatavojot jaunā redakcijā MK noteikumus Nr.288. Tā kā MK noteikumos Nr.288 nav veidotas nodaļas, tad pēc pēdējiem grozījumiem tie ir smagnēji lasāmi un grūti uztverami. Lai uzlabotu teksta uztveramību, projektā ir veidotas atsevišķas nodaļas:   * Kārtība, kādā ģimene (persona) saņem sociālo palīdzību; * Kārtība, kādā persona saņem sociālos pakalpojumus; * Klientu izvērtēšana un aprūpes līmeņa noteikšana; * Sociālās aprūpes pakalpojumu saņemšana dzīvesvietā un ilgstošas sociālās aprūpes un sociālās rehabilitācijas institūcijā; * Valsts finansēta ilgstošas sociālās aprūpes un sociālās rehabilitācijas institūcijas pakalpojuma sniegšanā iesaistītā personāla skaitu un kvalifikāciju.   Valsts finansētu ilgstošas sociālās aprūpes un sociālās rehabilitācijas pakalpojumu sniedz valsts sociālās aprūpes centri, 4.pielikumā minētās valsts kapitālsabiedrības, kā arī līgumorganizācijas, kuras iepirkuma rezultātā ir ieguvušas tiesības sniegt ilgstošas sociālās aprūpes un sociālās rehabilitācijas pakalpojumus personām ar smagiem garīga rakstura traucējumiem par valsts budžeta līdzekļiem. 2018. gada beigās darbojās pieci LM pakļautībā esoši valsts sociālās aprūpes centri ar 27 filiālēm, kā arī LM noslēgti deleģēšanas un iepirkuma līgumi ar 10 ilgstošas sociālās aprūpes un sociālās rehabilitācijas pakalpojuma sniedzējiem.  Izstrādājot projektu, tika ņemts vērā Likuma 3. panta otrajā daļā noteiktais, ka sociālo pakalpojumu un sociālās palīdzības saņemšanas kārtību nosaka MK un pašvaldību domes (atbilstoši Likuma 3.panta trešajai daļai kārtību, kādā saņemami pašvaldību sniegtie sociālie pakalpojumi, nosaka pašvaldību saistošajos noteikumos). Likumi un MK noteikumi nosaka tikai sociālās palīdzības un sociālo pakalpojumu piešķiršanas pamatprincipus, bet konkrēto sociālās palīdzības un sociālo pakalpojumu saņemšanas nosacījumus veido katra pašvaldība, jo atbilstoši likumā „Par pašvaldībām” noteiktajam sociālā palīdzība un sociālie pakalpojumi ir pašvaldību autonomā funkcija, kas tiek finansēta no pašvaldību budžeta. Līdz ar to projektā noteikta tikai to sociālo pakalpojumu saņemšanas kārtība, kurus finansē no valsts budžeta, kā arī vispārējie principi pašvaldības nodrošināto sociālo pakalpojumu saņemšanā. Savukārt Likuma 20. panta ceturtā daļa deleģē MK noteikt nosacījumus tikai sociālās aprūpes pakalpojumu (nevis sociālās rehabilitācijas, profesionālās rehabilitācijas, sociālā darba pakalpojumus) saņemšanai dzīvesvietā un institūcijā un to saņemšanas kārtību, un, ņemot vērā to, ka virkne sociālās aprūpes pakalpojumu ir pašvaldības nodrošinātie sociālie pakalpojumi, pašvaldībām tiek saglabātas tiesības noteikt to saņemšanas kārtību pašvaldības saistošajos noteikumos. Līdz ar to arī attiecībā uz sociālās aprūpes pakalpojumu saņemšanu, ja tie tiek finansēti no pašvaldības budžeta, projektā tiek noteikti vispārīgie principi.  Projekts pamatā saglabā MK noteikumos Nr.288 esošo sociālo pakalpojumu un sociālās palīdzības saņemšanas kārtību:   * sociālos pakalpojumus un sociālo palīdzību klients pieprasa pašvaldības sociālajā dienestā. Klients to var darīt klātienē vai neklātienē. Ja pakalpojumi pieprasīti telefoniski, sociālā dienesta darbinieki, pārbaudot informāciju, apmeklējot klientu viņa dzīvesvietā u.tml., palīdz personai uzrakstīt iesniegumu, un klients to paraksta. Atšķirīga kārtība noteikta Likuma 9.panta trešajā daļā attiecībā uz naktspatversmi un krīzes centru, kur persona var vērsties tieši pie pakalpojuma sniedzēja, kurš lemj par pakalpojuma nodrošināšanu. Ja nepieciešams, personu, kura *ir bez mājokļa*, ar naktspatversmi vai patversmi, informāciju un konsultācijām, kā arī ar vienreizēju materiālu palīdzību nodrošina pašvaldība, kuras teritorijā šī persona atrodas; * ja klientam ir tiesības uz valsts finansētu ilgstošas sociālās aprūpes un sociālās rehabilitācijas pakalpojumu, pašvaldības sociālais dienests dokumentus Sociālās integrācijas valsts aģentūrā iesniedz neklātienē – elektroniski vai ar pasta starpniecību. Attiecīgi Sociālās integrācijas valsts aģentūra lemj par pakalpojuma piešķiršanu, atteikšanu vai uzņemšanu rindā; * bārenim vai bez vecāku gādības palikušam bērnam sociālo pakalpojumu ilgstošas sociālās aprūpes un sociālās rehabilitācijas institūcijā nodrošina, pamatojoties uz bāriņtiesas lēmumu, bet, ja bērnam ir smagi (bērnam noteikta invaliditāte) un ļoti smagi funkcionālie traucējumi (bērnam noteikta invaliditāte un piešķirts pabalsts invalīdam, kuram ir nepieciešama kopšana) un vecāks nespēj viņam nodrošināt nepieciešamo aprūpi, tad pašvaldības sociālais dienests sadarbībā ar bāriņtiesu nodrošina bērnam aprūpi pie ārpusģimenes aprūpes pakalpojumu sniedzēja pēc vecāku lūguma (13.punkts); * ārkārtas gadījumā (projekta 15.punkts), ja nav iespējams nodrošināt bāreņa vai bez vecāku gādības palikuša bērna aprūpi pie aizbildņa vai audžuģimenē, bērnu var nekavējoties ievietot ilgstošas sociālās aprūpes un sociālās rehabilitācijas institūcijā, pamatojoties uz bāriņtiesas priekšsēdētāja vienpersonisku lēmumu vai policijas aktu par to, ka bērns atrodas apstākļos, kas apdraud vai turpmāk var apdraudēt viņa veselību vai dzīvību. Tie ir gadījumi, kad rīcība ir nepieciešama tūlītēja un nav iespējams piesaistīt sociālo dienestu vai bāriņtiesu pieņemt koleģiālu lēmumu (piemēram, brīvdienās un svētku dienās, vēlās vakara un nakts stundās); * netiek mainīta psihiatra atzinuma (projekta 1.pielikums) veidlapa, jo 2017.gadā, izstrādājot grozījumus MK noteikumos Nr.288, tā tika saskaņota ar Latvijas Psihiatru asociāciju un Veselības ministriju. Ja, piemēram, atzinumā ir tikai viena no iespējamajām atbildēm, piemēram - “nespēj orientēties laikā”, un šī atbilde nav atzīmēta, tad tas nozīmē, ka klients spēj orientēties laikā; * arī turpmāk, ja tiek konstatēta klienta funkcionālo spēju neatbilstība dokumentos norādītajai vai konstatētas šo spēju izmaiņas, valsts finansēta ilgstošas sociālās aprūpes un sociālās rehabilitācijas pakalpojuma sniedzējs var atkārtoti izvērtēt klientu; * saglabāta esošā valsts finansētu ilgstošas sociālās aprūpes un sociālās rehabilitācijas pakalpojumu izmaksas uz vienu klientu aprēķina formula un sociālā pakalpojuma sniegšanā iesaistāmā personāla skaita un kvalifikācijas saraksts, redakcionāli to precizējot.   Galvenās izmaiņas projektā atšķirībā MK noteikumiem Nr.288:   1. sociālās palīdzības saņemšanas kārtība harmonizēta ar 20.06.2017. veiktajiem grozījumiem MK 2010.gada 30.marta noteikumos Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” (turpmāk - MK noteikumi Nr.299), kas stājās spēkā 2018.gada 1.janvārī.   MK noteikumos Nr.299 ietvertās normas attiecas uz ģimenes (personas) materiālās situācijas novērtēšanu, nosakot atbilstību trūcīgas ģimenes (personas) statusam. Savukārt projektā ietvertās normas attiecas arī uz maznodrošinātas ģimenes (personas) statusa noteikšanu, kas ir nepieciešams, lai saņemtu sociālās palīdzības pabalstus pamatvajadzību nodrošināšanai, sociālos pakalpojumus un noteiktus atvieglojumus (piemēram, saņemt nekustamā īpašuma nodokļa atvieglojumu līdz 90%, saņemt valsts nodrošināto juridisko palīdzību, pretendēt uz atbrīvošanu no tiesas izdevumu atmaksas, tiesības saņemt elektroenerģijas pakalpojumu par samazinātu cenu).  Projektā (2.punkts) noteikts, kādi dokumenti nepieciešami, lai sociālais dienests varētu izvērtēt ģimenes (personas) materiālo situāciju. Projektā (3.punkts) minēto iztikas līdzekļu deklarāciju (turpmāk – deklarācija) sociālais dienests sagatavo, izmantojot valsts un pašvaldības informācijas sistēmas, kā tas noteikts MK noteikumu Nr.299 6.punktā.  Visas pašvaldības sociālās palīdzības administrēšanu veic „Vienotajā pašvaldību sistēmā (VPS) Sociālās palīdzības un sociālo pakalpojumu administrēšanas lietojumprogrammā (SOPA)” (turpmāk - SOPA).  Programmā SOPA ir pieslēgta ārējo reģistru datu iegūšana no šādiem datu reģistriem:   1. Pilsonība un migrācijas lietu pārvaldes Iedzīvotāju reģistrs (PMLP IR- personas statuss, reģistrētā adrese, radinieki, pieraksta/izraksta un deklarēšanās vēsture u.c.); 2. Iedzīvotāju dzīvesvietas deklarēšana (PERS – dati tikai par pašvaldības iedzīvotājiem); 3. Nodarbinātības valsts aģentūra (NVA – BURVIS - personas bezdarba periodi un statusi, NVA apmeklējumi, veiktie līdzdarbības pasākumi u.c.); 4. Valsts ieņēmumu dienests (VID – informācija par personas  bruto ienākumiem gadā un mēnesī); 5. Valsts sociālās apdrošināšanas aģentūra (VSAA - pensiju un valsts pabalstu veids un apmērs pa mēnešiem); 6. Uzturlīdzekļu garantiju fonda administrācija (UGFA - uzturlīdzekļu saņēmēji un parādnieki, uzturlīdzekļu apmērs); 7. Veselības un darbspēju ekspertīzes ārstu valsts komisija (VDEĀVK - informācija par lēmumu piešķirt personai invaliditāti (grupu), tās periods, informācija par transporta kompensāciju un īpašas kopšanas indikācijām, funkcionāliem traucējumiem, invaliditātes cēloni, nelaimes gadījuma kompensācijas faktu); 8. Valsts vienotā datorizētā zemesgrāmata (VVDZ – esošie un bijušie īpašumi, darījumi, t.sk. ***uztura līgumi,*** darījumu summas, dzīvokļu un zemes gabalu platība); 9. Nekustamā īpašuma nodokļa administrēšana (NINO – redz tos īpašumus, kas nav reģistrēti zemesgrāmatā; persona ir valdītājs/turētājs); 10. Ceļu satiksmes drošības direkcija (CSDD - reģistrētie transportlīdzekļi, marka, izlaides gads, pēdējās tehniskās apskates datums u.c. dati); 11. Uzņēmumu reģistrs (UR – caur Lursoft kā maksas pakalpojums – personas aktuālie amati, dalības, komercķīlas, daļas, likvidācija/maksātnespējas process); 12. Valsts izglītības informācijas sistēma (VIIS – dati par bērnu mācību iestādi, klasi, periodu, kurā mācījies konkrētā skolā; informācija par PII (bērnu dārzi) - apmeklējums, apmaksa, parāds par samaksu).   Atbilstoši likuma „Par sociālo drošību” 26.panta pirmās daļas otrajā punktā noteiktajam, personai ir pienākums iesniegt pierādījumus un nepieciešamos dokumentus attiecīgā pakalpojuma saņemšanai. Piemērojot projekta normas, katra no iestādēm ievēro principu, kas iestrādāts Valsts pārvaldes iekārtas likuma 10. panta astotajā daļā, ka valsts pārvaldi organizē pēc iespējas ērti un pieejami privātpersonai. Ja informācija, kura nepieciešama lēmuma pieņemšanai, kas regulē publiski tiesiskās attiecības ar privātpersonu, ir citas institūcijas rīcībā, iestāde to iegūst pati, nevis pieprasa no privātpersonas. Taču šo procesu nevar pilnībā automatizēt vairāku apstākļu dēļ, piemēram:   * Valsts ieņēmumu dienesta datu bāzē ir pieejami *bruto* ienākumi, bet deklarācijā tiek ņemti vērā *neto* (pēc nodokļu nomaksas) ienākumi; * pirms lēmuma pieņemšanas, sociālais dienesta var apsekot ģimeni vai atsevišķi dzīvojošu personu dzīvesvietā, lai pārliecinātos par sniegtās informācijas patiesumu.   Likuma 7.panta 6.punkts noteic, ka klientam ir pienākums atļaut sociālā darba speciālistam apsekot dzīvesvietu, ja sociālo pakalpojumu vai sociālās palīdzības saņemšana saistīta ar klienta materiālo resursu novērtēšanu vai dzīvesvietas apsekošana ir nepieciešama, veicot sociālo darbu ar klientu.  Saimnieciskās darbības veicējiem, kuri ir pašvaldības sociālā dienesta klienti, jāsagatavo un kopā ar deklarāciju sociālajā dienestā jāiesniedz paša sagatavota izziņa, kurā tiek norādīti ieņēmumi, saimnieciskās darbības izdevumi un ienākumi par pēdējiem pilniem trim kalendāra mēnešiem pirms iesnieguma iesniegšanas sociālajā dienestā. Saimnieciskās darbības izdevumi netiek norādīti likuma „Par iedzīvotāju ienākuma nodokli” 11.panta 12.daļā minētajos gadījumos;  Kā noteikts MK noteikumu Nr.299 13.3 punktā, iesniedzējs deklarācijai pievieno izrakstu no katra atvērtā kredītiestādes maksājuma vai pasta norēķinu sistēmas konta par pēdējiem pilniem trīs kalendāra mēnešiem, ar mērķi pārliecināties par klientu ienākumiem un saņemtajiem maksājumiem. Izņēmuma gadījumā sociālais dienests var nepieprasīt no klienta izrakstu vai pieprasīt to, piemēram, reizi gadā, pamatojumu norādot klienta lietā.  Likuma 37.panta trešā daļa nosaka, „ja mainās ģimenes sastāvs, ģimenes (personas) materiālā vai sociālā situācija, pašvaldības sociālais dienests no jauna izvērtē klienta atbilstību sociālās palīdzības saņemšanas nosacījumiem un, ja nepieciešams, pieņem lēmumu par sociālās palīdzības pabalsta piešķiršanu vai atteikumu piešķirt sociālās palīdzības pabalstu”, noteikumu projektā minētais netiek dublēts, sociālais dienests rīkojas atbilstoši likumā noteiktajam.   1. atbilstoši Administratīvā procesa likumā noteiktajam, pagarināts lēmuma pieņemšanas termiņš sociālajā dienestā - ne vēlāk kā mēneša laikā (30 dienu laikā) pēc nepieciešamo dokumentu saņemšanas, bet krīzes situācijā ne vēlāk kā 10 darbdienu laikā (7.punkts); 2. paredzēts, ka psihiatra atzinums nepieciešams, ja persona ar garīga rakstura traucējumiem vai bērns ar garīgās attīstības traucējumiem vēlas saņemt aprūpi mājās (tai skaitā “drošības pogas” pakalpojumu), pakalpojumu grupu mājā (dzīvoklī), pusceļa mājā, dienas aprūpes centrā, specializētās darbnīcas pakalpojumu, īslaicīgās sociālās aprūpes jeb “atelpas brīža” pakalpojumu un ilgstošas sociālās aprūpes un sociālās rehabilitācijas institūcijā (10.3.apakšpunkts). Attiecīgi, ja personai nepieciešamas, piemēram, tikai speciālistu konsultācijas vai atbalsta grupas pakalpojums, atzinums nav nepieciešams (kā tas ir šobrīd). Tādējādi varētu samazināsies apmeklētāju skaits pie psihiatra, samazinot gaidīšanas laiku rindā akūtiem pacientiem; 3. precizēts, ka uz vecāku iesnieguma pamata ārpusģimenes aprūpes pakalpojumus var nodrošināt bērnam ar smagiem un ļoti smagiem funkcionāliem (garīga rakstura vai fiziska rakstura) traucējumiem (atbilstoši Likumā lietotajai terminoloģijai, piemēram, 9¹. pantā), t. i., bērniem ar invaliditāti un bērniem ar invaliditāti, kuriem ir piešķirts īpašas kopšanas pabalsts (13.punkts); 4. papildinātas norādes ar normatīvajiem aktiem, saskaņā ar kuriem personas saņem sociālos pakalpojumus, kurus finansē no valsts budžeta un kuru saņemšanu regulē citi normatīvie akti (18.punkts). Projekta sagatavošanas laikā tie bija:   - cilvēku tirdzniecības upuriem saskaņā ar Ministru kabineta 31.10.2006. noteikumiem Nr.889 “Noteikumi par kārtību, kādā cilvēku tirdzniecības upuri saņem sociālās rehabilitācijas pakalpojumus, un kritērijiem personas atzīšanai par cilvēku tirdzniecības upuri”;  - no vardarbības cietušām personām un vardarbību veikušām pilngadīgām personām saskaņā ar Ministru kabineta 23.12.2014. noteikumiem Nr.790 “Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām”;  - no psihoaktīvām vielām atkarīgām personām saskaņā ar Ministru kabineta 06.11.2006. noteikumiem Nr.914 “Kārtība, kādā no psihoaktīvām vielām atkarīgās personas saņem sociālās rehabilitācijas pakalpojumus”;  - personām ar funkcionāliem traucējumiem saskaņā ar Ministru kabineta 31.03.2009. noteikumiem Nr.279 “Noteikumi par kārtību, kādā personas saņem sociālās rehabilitācijas pakalpojumus sociālās rehabilitācijas institūcijās, un prasībām sociālās rehabilitācijas pakalpojumu sniedzējiem”;  - personām ar funkcionāliem traucējumiem, kurām nepieciešami tehniskie palīglīdzekļi, saskaņā ar Ministru kabineta 15.12.2009. noteikumiem Nr.1474 “Tehnisko palīglīdzekļu noteikumi” vai Ministru 15.12.2009. kabineta noteikumiem Nr.1472 “Kārtība, kādā Latvijas Neredzīgo biedrība un Latvijas Nedzirdīgo savienība sniedz sociālās rehabilitācijas pakalpojumus un nodrošina tehniskos palīglīdzekļus – tiflotehniku un surdotehniku” ;  - personām ar invaliditāti un personām ar prognozējamu invaliditāti, kurām nepieciešama profesionālā rehabilitācija, saskaņā ar Ministru kabineta 21.02.2017. noteikumiem Nr. 94 “Kārtība, kādā persona saņem valsts finansētus profesionālās rehabilitācijas pakalpojumus un profesionālās piemērotības noteikšanas pakalpojumu”;  - paliatīvā aprūpē esošiem bērniem un viņu ģimenes locekļiem, kuriem nepieciešami psihosociālās rehabilitācijas pakalpojumi, saskaņā ar Ministru kabineta 19.12.2017. noteikumiem Nr. 766 “Noteikumi par psihosociālās rehabilitācijas pakalpojumu paliatīvā aprūpē esošiem bērniem un viņu ģimenes locekļiem ;  - personām ar onkoloģisku slimību un viņu tuviniekiem saskaņā ar Ministru kabineta 19.12.2017. noteikumiem Nr. 780 “Noteikumi par psihosociālās rehabilitācijas pakalpojumu personām ar onkoloģisku slimību un viņu ģimenes locekļiem”;   1. paredzēts, ka ceturtais aprūpes līmenis, neveicot izvērtēšanu, tiek noteikts ne tikai bērniem (izņemot, ja bērns ar garīga rakstura traucējumiem ir sasniedzis 16 gadu vecumu un vēlas saņemt sociālos pakalpojumus dzīvesvietā), bet arī neredzīgām pilngadīgām personām (21.punkts), jo neredzība tiek uzskatīta par smagāko funkcionālo traucējumu un neredzīga persona ar ikdienas darbībām nespēj tikt pilnībā patstāvīgi, ir nepieciešams atbalsts. Tā kā minētajos gadījumos netiek veikta aprūpes līmeņa izvērtēšana, tad tiek samazināts administratīvais slogs uz attiecīgo veidlapu aizpildīšanas rēķina. Pakalpojumi tiek organizēti atbilstoši katras personas individuālajām vajadzībām; 2. turpmāk nav nepieciešams atsevišķs atzinums par klienta piemērotību dzīvošanai grupu mājā (dzīvoklī), jo aktuālā informācija par klienta tā brīža pašaprūpes spējām jau ir iekļauta klienta aprūpes līmeņa izvērtējumā, bet deinstitucionalizācijas projektā iekļautajiem klientiem arī attiecīgā projekta ietvaros izstādātie dokumenti; 3. sociālo pakalpojumu sniedzējiem un citām institūcijām tiks nosūtīts pilns klienta aprūpes līmeņu izvērtējums, neveidojot papildus tam atsevišķu dokumentu - izvērtēšanas karti (protokolu), līdz ar to speciālistiem nav nepieciešamības veidot papildu dokumentu, bet sociālo pakalpojumu sniedzēji iegūst pilnvērtīgāku informāciju par klientu, lai uzreiz precīzi plānotu veicamās darbības un pasākumus klienta sociālās aprūpes un sociālās rehabilitācijas nodrošināšanai; 4. papildināts, ka personu ar garīga rakstura traucējumiem, kura ir vismaz 16 gadus veca, var vērtēt un nepieciešamo atbalsta veidu un apjomu noteikt ne tikai atbilstoši projekta 2. vai 3. pielikumam, bet arī ar Atbalsta intensitātes skalas (turpmāk – Skala) metodiku (23.3. apakšpunkts).   Klienta aprūpes līmenis tiek vērtēts ne tikai dzīvesvietā esošam klientam, bet arī klientam, kurš atrodas un atradīsies ilgstošas sociālās aprūpes un sociālās rehabilitācijas institūcijā. Sociālajam dienestam attiecīgais izvērtējums tiek nosūtīts, ja tas nepieciešams klienta sociālās aprūpes organizēšanā vai klientam nepieciešams piešķirt citu, viņa vajadzībām atbilstošāku sociālo pakalpojumu. Ņemot vērā to, ka Skala tiek piemērota dzīvesvietā nodrošināmo sociālo pakalpojumu gadījumā, tad šo izvērtējumu nenosūta ilgstošas sociālās aprūpes un sociālās rehabilitācijas pakalpojumus sniedzējiem, kā arī klients netiek vērtēts pēc Skalas metodikas, ja pakalpojumu jau saņem minētajās institūcijās, bet ir izteicis vēlmi mainīt pakalpojumus institūcijā uz sociālajiem pakalpojumiem dzīvesvietā (izņemot, vērtējums ar Skalu nav veikts deinstitucionalizācijas projektu ietvaros vai pašvaldība ir veikusi šādu vērtējumu pēc savas iniciatīvas). Sociālais dienests neorganizē klienta aprūpi ilgstošas sociālās aprūpes un sociālās rehabilitācijas institūcijā, attiecīgi ilgstošas sociālās aprūpes un sociālās rehabilitācijas institūcija nesūta izvērtējuma veidlapas sociālajam dienestam. Izvērtējuma sūtīšana sociālajam dienestam šajā gadījumā veidotu nepamatotas administratīvās izmaksas. Izvērtējuma rezultātu profila veidlapu izsniedz klientam vai viņa likumiskajam pārstāvim tajā gadījumā, ja klients vai viņa likumiskais pārstāvis to ir pieprasījis, taču, veicot izvērtējumu, speciālists mutiski informē klientu, ka izvērtējums netiek izsniegts, ja vien klients to nepieprasa, tādējādi informējot klientu par viņa tiesībām.  Skala ir instruments, kas tiek izmantots uz personu vērsta atbalsta plānošanas procesam, palīdzot personai apzināt savas individuālās vēlmes, prasmes un dzīves mērķus, koncentrēts uz prasmēm un spējām, kuras cilvēkam ir, un novērtē atbalstu, kāds cilvēkam ir nepieciešams, lai dzīvotu neatkarīgi. Līdz ar to Skala varētu būt ērtāks vajadzību noteikšanas instruments sabiedrībā balstīto pakalpojumu sniegšanā. LM 2017. gada aprīlī ir noslēgusi sadarbības līgumus ar 28 pašvaldībām par 40 sociālā dienesta darbinieku sagatavošanu Skalas izmantošanā. Skalu drīkst izmantot tikai apmācīti profesionāļi, tā nav publiski pieejama un nav piemērojama bez apmācības. Apmācītie darbinieki turpinās profesionāli pilnveidoties LM organizētajos kursos, lai savas pašvaldības sociālajā dienestā ieviestu praksē apgūto metodiku un sniegtu atgriezenisko saiti LM. Pašvaldība ir tiesīga lemt, kurš instruments (projekta 2. vai 3. pielikums vai Skala) ir piemērotāks klienta vajadzību izvērtēšanā, ja klients nepretendē uz valsts finansētiem sociālās aprūpes pakalpojumiem. Ja klientam nav nepieciešami sociālās aprūpes pakalpojumi, bet tikai sociālās rehabilitācijas pakalpojumi, pašvaldība ir tiesīga izmantot arī citus vērtēšanas instrumentus. Ņemot vērā to, ka sociālo pakalpojumu jomā eksistē daudz un dažādas novērtēšanas metodes/tehnikas/ instrumenti, precīzāka nepieciešamā sociālās rehabilitācijas pakalpojuma apjoma un veida noteikšanai pašvaldība varētu izmantot piemērotāko no tiem, jo projektā noteiktie izvērtēšanas instrumenti (2. un 3. pielikums, Skala) attiecināmi uz sociālās aprūpes pakalpojumiem.  Ņemot vērā to, ka saskaņā ar 13.06.2017. MK noteikumu Nr.338 “Prasības sociālo paklpojumu sniedzējiem” 5.4. apakšpunktu sociālo pakalpojumus sniedzēji izstrādā sociālās rehabilitācijas vai sociālās aprūpes plānu, attiecīgi izvērtēšanas gaitā iegūtā informācija tiek izmantota minēto plānu sastādīšanai, plānojot aprūpes līmenis atbilstošu pasākumu iekļaušanu, Skalas gadījumā izvērtētājs vienlaikus sastāda atbalsta plānu. Tādējādi tiek lietderīgi izmantoti esošie resursi un mazināts administratīvais slogs.   1. Ja tiek konstatēta klienta funkcionālo spēju neatbilstība dokumentos norādītajam aprūpes līmenim, valsts finansēta ilgstošas sociālās aprūpes un sociālās rehabilitācijas pakalpojuma sniedzējs atkārtoti izvērtē klientu. Ja atkārtotā izvērtēšanā ilgstošas sociālās aprūpes un sociālās rehabilitācijas institūcijas speciālists secina, ka klienta funkcionālais stāvoklis atbilst pirmajam vai otrajam aprūpes līmenim un klientam ir tiesības uz sociālajiem pakalpojumiem dzīvesvietā, par ko klients ir izteicis attiecīgu viedokli, tiek informēts pašvaldības sociālais dienests. Minētājā situācijā sociālais dienests pēc ilgstošas sociālās aprūpes un sociālās rehabilitācijas institūcijas izvērtējuma rezultātu saņemšanas uzsāk klientam nepieciešamo sociālās aprūpes pakalpojumu dzīvesvietā organizēšanu. Līdz ar to klientam tiek nodrošinātas iespējas saņemt citus sociālos pakalpojumus, kas ir atbilstošāki viņa funkcionālajam stāvoklim, kā arī tiek lietderīgāk izmatoti publiskie līdzekļi sociālā pakalpojumu organizēšanā. Taču jāņem vērā tas, ka klienta aprūpes līmenis var mainīties atkarībā no vides pielāgotības, pieejamajiem tehniskajiem palīglīdzekļiem un citiem faktoriem. Piemēram, klients dzīvo lauku sētā, kurā nav pieejamas visas labierīcības (siltais ūdens, kanalizācija u.t.t), tālu no iepirkšanās vietām, līdz ar to viņam ir ierobežotas iespējas nodrošināt savas ikdienas vajadzības (ēdiens, higiēna, preces, pārvietošanās), taču institūcijā klientam ir radītas visas iespējas daudzu darbību veikšanai. Tāpēc klienta izvērtējumā iegūtais rezultāts ir jāskata kopsakarībā ar esošo vidi. Ja klientam dzīvesvietā un institūcijā nebūs nodrošināti identiski apstākļi, klientam noteiktais aprūpes līmenis un veiktais vērtējums var būtiski atšķirties. 2. ja persona, kura saņem valsts finansēto ilgstošas sociālās aprūpes un sociālās rehabilitācijas pakalpojumu, vēlas saņemt sociālās aprūpes pakalpojumu citā valsts finansētā ilgstošas sociālās aprūpes un sociālās rehabilitācijas institūcijā, persona ar attiecīgu iesniegumu var vērsties pie sociālo pakalpojumu sniedzēja ne biežāk kā reizi 18 mēnešos (spēkā esošā norma paredz ne biežāk kā reizi 12 mēnešos) (37.punkts). Tādējādi tiek samazināts risks, ka persona pārceļas uz citu institūciju, faktiski nepagūstot iedzīvoties vidē un pārtraucot saņemt sociālās aprūpes vai sociālās rehabilitācijas plānā paredzētos nepieciešamos pakalpojumus, kas var negatīvi ietekmēt personas veselības un funkcionālo stāvokli. Turklāt nepārdomāta un pārsteidzīga klienta pārcelšanās no vienas institūcijas uz citu veido administratīvo slogu gan institūcijai, gan Sociālās integrācijas valsts aģentūrai, kurai ir jāpieņem attiecīgie lēmumi par klienta pārcelšanu, kā arī var novilcināt institūcijas pakalpojuma saņemšanu tām personām, kuras stāv rindā uz pakalpojuma saņemšanu; 3. papildināts, ja persona pēc pusceļa mājas pakalpojuma (kas tiek piešķirts uz 12 mēnešiem) saņemšanas neuzsāk patstāvīgu dzīvi pašvaldībā, viņai tiek atjaunots ilgstošas sociālās aprūpes un sociālās rehabilitācijas pakalpojums institūcijā. Pusceļa mājas pakalpojuma termiņu var pagarināt līdz laikam, kad personai ir iespēja uzsākt patstāvīgu dzīvi pašvaldībā vai persona atsakās uzsākt patstāvīgu dzīvi, ja persona vēlas, bet viņai pēc 12 mēnešu termiņa beigām objektīvu iemeslu dēļ nav iespējams uzsākt patstāvīgu dzīvi pašvaldībā (45.punkts); 4. paredzēts, ka, ja bērns, kurš atrodas ilgstošas sociālās aprūpes un sociālās rehabilitācijas institūcijā, sasniedz pilngadību un viņam vēl nav noteikta I vai II invaliditātes grupa (lai noteiktu invaliditātes grupu, Veselības un darbspēju ekspertīzes ārstu valsts komisijai nepieciešams laiks lietas izskatīšanai), personai ir tiesības turpināt ilgstošas sociālās aprūpes un sociālās rehabilitācijas pakalpojuma saņemšanu (turklāt jāņem vērā, ka saskaņā ar Bērnu tiesību aizsardzības likumā noteikto bērnam ir tiesības uzturēties ilgstošas sociālās aprūpes un sociālās rehabilitācijas institūcijā līdz mācību gada beigām), un lēmums par pakalpojuma piešķiršanu ir spēkā līdz brīdim, kamēr personai tiek noteikta invaliditāte, bet ne ilgāk kā sešus mēnešus pēc pilngadības sasniegšanas. Attiecīgi, ja personai ir iesniegti dokumenti uz invaliditātes noteikšanu, aģentūra nogaida līdz personai tiek noteikta attiecīgā invaliditātes grupa, un tad pieņem lēmumu par pakalpojuma piešķiršanu vai atteikšanu; 5. precizēts, ka Sociālās integrācijas valsts aģentūra atjauno ilgstošas sociālās aprūpes un sociālās rehabilitācijas pakalpojuma sniegšanu ar dienu, kad persona ir atgriezusies no bezvēsts prombūtnes (persona var atgriezties ne tikai pie pēdējā pakalpojuma sniedzēja, bet arī kādā no citām pakalpojuma sniegšanas vietām), ja pakalpojuma sniegšana personai bija apturēta. Ja pēdējā sociālo pakalpojumu saņemšanas vietā personu nav iespējams ievietot vietu trūkuma dēļ vai citu objektīvu iemeslu dēļ (piemēram, institūcija ir izbeigusi darbību vai nesniedz attiecīgo pakalpojumu), klientam piedāvā pakalpojuma saņemšanu pie cita sociālo pakalpojumu sniedzēja (48.3.apakšpunkts). |
| 3. | Projekta izstrādē iesaistītās institūcijas un publiskas personas kapitālsabiedrības | Nav. |
| 4. | Cita informācija | Nav. |

|  |  |  |
| --- | --- | --- |
| **II Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sociālo pakalpojumu un sociālās palīdzības saņēmēji, pašvaldību sociālie dienesti, sociālo pakalpojumu sniedzēji, Sociālās integrācijas valsts aģentūra. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs varētu samazināties sakarā ar to, ka:   1. noteikts ierobežojums, kuru sociālo pakalpojumu saņemšanas gadījumā personai ar garīga rakstura traucējumiem vai bērnam ar garīgās attīstības traucējumiem nepieciešamas psihiatra atzinums; 2. sociālajam dienestam nav jāveic neredzīgu pilngadīgu personu izvērtēšana un jānosaka aprūpes līmenis pēc noteikumos noteiktā pielikuma; 3. speciālistiem papildu klienta izvērtēšanas veidlapai nav jāveido klienta novērtēšanas karte; 4. nav nepieciešams atzinums par klienta piemērotību dzīvošanai grupu mājā (dzīvoklī),   taču minēto nav iespējams aprēķināt monetārā izteiksmē.  Projekts kopumā nerada ietekmi uz tautsaimniecību. |
| 3. | Administratīvo izmaksu monetārs novērtējums | Ņemot vērā to, ka nav datu par iepriekšējā punktā minēto darbību skaitu, administratīvā sloga samazinājuma apmēru nav iespējams noteikt. |
| 4. | Atbilstības izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrība bija aicināta līdzdarboties noteikumu projekta izstrādē, ievietojot noteikumu projektu tīmekļa vietnē <http://www.lm.gov.lv/text/1789>, kā arī MK mājaslapā, lūdzot iesniegt priekšlikumus līdz 2018.gada 22.augustam. |
| 2. | Sabiedrības līdzdalība projekta izstrādē | Sabiedrības līdzdalības ietvaros tika saņemts viens priekšlikums – papildināt sociālo pakalpojumu uzskatījumu ar “atelpas brīža” pakalpojumu, kad arī ir nepieciešams psihiatra atzinums. |
| 3. | Sabiedrības līdzdalības rezultāti | Priekšlikums ir ņemts vērā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldību sociālie dienesti, sociālās aprūpes pakalpojumu sniedzēji, Sociālās integrācijas valsts aģentūra, psihiatri.. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Labklājības ministre Ramona Petraviča

25.02.2019., 15:20

3911

E.Grabovska, 67021671, [Elvira.Grabovska@lm.gov.lv](mailto:Elvira.Grabovska@lm.gov.lv)

M.Pavasare, 67021661, Maruta.Pavasare@lm.gov.lv